text: নতুন সংগঠন খুললেন চিত্রনায়ক ফারুক – এখন সময়
  নতুন সংগঠন খুললেন চিত্রনায়ক ফারুক
  চিত্রনায়ক ফারুকের নেতৃত্বে 'শিল্পী কলাকুশলী একতা সমিতি' নামে চলচ্চিত্রের নতুন একটি সংগঠন খোলা হয়েছে। সংগঠনটির আহ্বায়ক তিনি নিজেই এবং সদস্য সচিব আবু মুছা দেবু।
  সম্প্রতি গঠিত ১১ সদস্যের এ আহ্বায়ক কমিটিতে আরও আছেন দিলারা ইয়াসমিন, নুর মোহাম্মদ মনি, মঞ্জুশ্রী বিশ্বাস, শিল্পী চক্রবর্তী, অনুতোষ বড়ুয়া, মোস্তাফিজুর রহমান মানিক, বদিউজ্জামান বাবলু, আনোয়ার সিরাজি, ফিরোজ খান প্রিন্স।
  চিত্রনায়ক ফারুক বলেন, 'এই সংগঠনের সৃষ্টি নতুন কোনো ভাবনা নয়। অনেক আগে থেকেই ভাবছিলাম এমন একটি সংগঠন করা জন্য। কিন্তু নানা প্রতিকুলতায় হয়ে উঠছিল না। এবার চলচ্চিত্রের উন্নয়নে সমমনা মানুষদের নিয়ে সংগঠনটা করেই ফেললাম। এতে শুধু চলচ্চিত্রের নয় মঞ্চ, টিভি ও গানের জগতের মানুষও রয়েছেন। আরেকটা কথা বলে রাখি, এটা নির্দলীয় একটি সংগঠন।'
  এই সংগঠনের ভবিষ্যৎ পরিকল্পনা সম্পর্কে ফারুক বলেন, 'সাংস্কৃতিক অঙ্গনের মানুষের সমস্যা দূর করতে ঐক্যবদ্ধভাবে কাজ করার জন্যই এই সংগঠনের সৃষ্টি। এই সংগঠনে সাংস্কৃতিক অঙ্গনের সবাইকে রাখা হবে। ঢাকাকে কেন্দ্র করে সারা বাংলাদেশে আমাদের সংগঠনের অফিস থাকবে। সারা বাংলাদেশে কমিটি করা হবে। এখন শুধু আহ্বায়ক কমিটি গঠন করা হয়েছে। এরপর সবার পরামর্শে পূর্ণাঙ্গ কমিটি গঠন করা হবে। বাকি বিস্তারিত পরে জানানো হবে।'